Den akutte mangel på praktiserende læger i Brønderslev løses i første omgang ved, at Region Nordjylland ansætter og aflønner en vikar. Dermed skulle over 1500 borgere været sikret lægehjælp.

En af lægerne i Brønderslev stopper sin praksis på mandag - altså den 28. februar. Det har ikke været muligt, at finde en anden læge til at overtage. Derfor har lægerne og regionen aftalt, at der etableres en regionsklinik fra 1. marts. I praksis betyder det, at regionen ansætter og aflønner en lægevikar til der er fundet en permanent løsning. De andre læger i Brønderslev kan ikke tage flere patienter ind, og det ville betyde, at de 1567 patienter i den praksis, der lukker på mandag, reelt ville stå uden læge. Alle patienter vil få besked om den nye regionsklinik i et brev fra regionen.